b'\n_START_ARTICLE_\nEnergetika\n_START_PARAGRAPH_\nEnerg\xc3\xa9tika je gospodarska panoga, ki obsega pridobivanje, trgovanje, prenos, dobavo in uporabo vsake energije, razen tiste, ki jo \xc4\x8dlovek zajema in uporablja v obliki hrane zase ali za druga \xc5\xbeiva bitja. V energetiko prav tako ne \xc5\xa1tejemo bioenergije in drugih pojmov iz mejnih podro\xc4\x8djih znanosti, kot je denimo parapsihologija._NEWLINE_Energetika je tudi interdisciplinarno podro\xc4\x8dje, ki obsega energijske vire, energijske tehnologije in uporabe energije v gospodarstvu. Poleg naravoslovnih in tehni\xc4\x8dnih vpra\xc5\xa1anj so v sodobni energetiki pomembna \xc5\xa1e dru\xc5\xbebena, gospodarska in okoljevarstvena vpra\xc5\xa1anja, povezana s tehni\xc4\x8dno uporabo energije._NEWLINE_Energetska politika ali energetska strategija je ena izmed materialnih politik dr\xc5\xbeave, podobno kot sta kmetijska in prometna politika. V nekaterih dr\xc5\xbeavah ob\xc4\x8dasno sprejmejo skupni strate\xc5\xa1ki dokument. V Sloveniji je z energetskim zakonom iz leta 1999 (EZ, ve\xc4\x8dje spremembe v letu 2004) dolo\xc4\x8deno, da Nacionalni energetski program kot dolgoro\xc4\x8dni strate\xc5\xa1ki dokument pripravi vlada, sprejme pa dr\xc5\xbeavni zbor. Dejansko se energetska politika oblikuje z odlo\xc4\x8ditvami razli\xc4\x8dnih dejavnikov, tudi z odlo\xc4\x8ditvami posameznikov._NEWLINE_V \xc5\xa1tevilnih jezikih, med drugim v angle\xc5\xa1\xc4\x8dini, nimajo enotnega pojma za energetiko, zato glej za del obsega energetike ustrezne \xc4\x8dlanke pri tudi Energija in razvoj.'